IJAMBO RYA NYAKUBAHWA MINISITIRI W’IMARI N’IGENAMIGAMBI AGEZA KU INTEKO ISHINGA AMATEGEKO UMUSHINGA W’ ITEGEKO RIHINDURA KANDI RYUZUZA ITEGEKO N° 31/2016 RYO KU WA 30/06/2016 RIGENA INGENGO Y’IMARI YA LETA Y’UMWAKA WA 2016/2017

Nyakubahwa Perezida w’Umutwe w’Abadepite;
Ba Nyakubahwa ba Visi-Perezida;
Ba Nyakubahwa Badepite;

1. Munyemerere mbagezeho mu izina rya Guverinoma umushinga w’itegeko rihindura kandi ryuzuza itegeko N°31/2016 ryo kuwa 30/06/2016 rigena ingengo y’imari ya Leta y’umwaka wa 2016/2017 nk’uko biteganywa n’ingingo ya 41 y’Itegeko Ngenga N° 12/2013 ryo ku wa 12 Nzeli 2013 ryerekeye Imari n’Umutungo bya Leta nkuko ryavuguruwe kugeza ubu.

2. Nk’uko kandi biteganywa n’itegeko ngenga maze kuvuga haruguru, ndabanza kubagezaho imiterere y’ubukungu bw’Igihugu cyacu kugeza ubu, ndetse n’uburyo ingengo y’imari yashyizwe mu bikorwa mu mezi atandatu ya mbere y’umwaka wa 2016/2017,  hanyuma mbagezeho ibyo dusaba kuvugururwa muri uyu mushinga w’itegeko rihindura kandi ryuzuza itegeko rigena ingengo y’imari ya Leta y’umwaka wa 2016/2017.

A.	IMITERERE Y’UBUKUNGU NDETSE N’ISHYIRWA MU BIKORWA RY’INGENGO Y’IMARI YA LETA MU MEZI ATANDATU ABANZA Y’UMWAKA WA 2016/2017

Nyakubahwa Perezida w’Umutwe w’Abadepite;
Ba Nyakubahwa ba Visi-Perezida;
Ba Nyakubahwa Badepite;

3. Ingamba zivuguruye z’ubukungu bw’igihugu cyacu mu mwaka wa 2016/2017 zikubiyemo gahunda twihaye zidufasha guhangana n’ingorane zituruka hanze y’igihugu cyacu ndetse n’ingaruka bigira ku bukungu bwacu. Guhera umwaka ushize twakomeje gushyira ingufu mu kugabanya icyuho kiri hagati y’ibyo twohereza n’ibyo dutumiza mu mahanga. Muribyo twavuga kwibanda cyane cyane mu bikorwa bituma ifaranga ryacu ridata agaciro, ndetse twirinda ko ubukungu bwacu bwahungabana. 

4. Ni muri urwo rwego twakomeje kandi gushyigikira ikoreshwa ry’ibicuruzwa bikorerwa iwacu binyuze muri gahunda ya “Made in Rwanda”, aho by’umwihariko byadusabye kwigomwa imisoro igera kuri Miliyari 39.5 z’Amafaranga y’u Rwanda ku bikoresho by’inganda zikorera mu gihugu cyacu.  

5. Umusaruro w’ubukungu mu mezi icyenda ya mbere y’umwaka wa 2016 wazamutse ku mpuzandengo ya 6.0 ku ijana. Mu gihembwe cya mbere wazamutse ku gipimo cya 7.6 ku ijana biturutse ahanini ku musaruro mwiza w’ubuhinzi; nyuma wiyongera ku gipimo cya 5.4 ku ijana mu gihembwe cya kabiri ahanini bitewe n’imirimo y’ubwubatsi yagabanutse kubera inyubako nyinshi zuzuye harimo KCC, Marriot, n’izindi. Mu gihembwe cya gatatu ubukungu bwazamutse ku gipimo cya 5.2 ku ijana ahanini biturutse ku igabanuka ry’umusaruro w’urwego rw’ubuhinzi kubera imihindagurikire y’ikirere. Iyi mibare ikaba iduha icyizere ko izamuka ry’ubukungu ku gipimo cya 6 ku ijana twari twiteze mu mwaka wa 2016 kizagerwaho. 


6. Igipimo cy’izamuka ry’ibiciro ku masoko cyari gihagaze kuri 7.3 ku ijana mu mpera z’ukwezi k’Ukuboza 2016, iki gipimo kikaba cyararenze 6 ku ijana twari twiteze, ahanini bitewe n’izamuka ry’ibiciro by’ibiribwa kubera imihindagurikire y’ikirere, ndetse n’igabanuka ry’agaciro k’ifaranga ryacu ugereranyije n’amadovize y’amahanga (Imported inflation). Muri rusange mu mwaka wose wa 2016, impuzandengo y’izamuka ry’ibiciro ku masoko yageze kuri 5.7 ku ijana.

7. Ku bijyanye n’umusaruro w’ubuhahirane n’amahanga, ibicuruzwa twohereje mu mahanga kugera mu mpera z’ukwezi k’Ukuboza 2016 byari bifite agaciro ka Miliyoni 598.7 z’Amadorali y’Amerika, bikaba byarazamutse ku gipimo cya 7.1 ku ijana ugereranyije n’umwaka wa 2015.

8. Ku bijyanye n’ibyo dutumiza mu mahanga, imibare dufite iragaragaza ko kugera mu mpera z’Ukuboza 2016 twatumije ibicuruzwa bifite agaciro ka Miliyoni 2,248.5 z’Amadorali y’Amerika, bikaba byaragabanutse ku gipimo cya 2.7 ku ijana ugereranyije n’umwaka wa 2015. Ibi byose bikaba byaratumye icyuho hagati y’ibyo twohereza n’ibyo dutumiza mu mahanga kugera mu mpera z’Ukuboza  2016 cyarageraga kuri Miliyoni 1,649.8  z’Amadorali y’Amerika, kikaba cyaragabanutse ku kigereranyo cya 5 ku ijana ugereranyije n’umwaka wa 2015.

9. Ku bijyanye na politiki y’imari, inguzanyo nshya zatanzwe n’amabanki n’ibigo by’imari (new authorised loans) mu mwaka wa 2016 ziyongereye ku gipimo cya 8.2  ku ijana ugereranyije n’izari zatanzwe mu  mwaka wa 2015, naho igabanuka ry’agaciro k’ifaranga ryacu ugereranyije n’idorali ry’Amerika ryari rihagaze ku gipimo cya 9.7 ku ijana.
B.	IKORESHWA RY’INGENGO Y’IMARI YA LETA MU MEZI ATANDATU YA  MBERE Y’UMWAKA WA 2015/2016

Nyakubahwa Perezida w’Umutwe w’Abadepite;
Ba Nyakubahwa ba Visi-Perezida;
Ba Nyakubahwa Badepite;

10. Munyemerere kandi mbagezeho uko ingengo y’imari y’umwaka wa 2016/2017 yatowe n’Inteko ishinga amategeko yashyizwe mu bikorwa mu mezi atandatu abanza. Muri rusange nkaba nabaha icyizere ko ishyirwamubikorwa ry’ingengo y’imari ryagenze nkuko twari tubyiteze.

11. Ku bijyanye n’uburyo amafaranga yinjijwe mu ngengo y’imari mu mezi atandatu ya mbere, muri rusange imibare dufite igaragaza ko twinjije amafaranga agera kuri Miliyari 763.2, ugereranyije na Miliyari 789.1 twateganyaga kwinjiza akomotse ku mafaranga ava imbere mu gihugu ndetse n’inkunga z’amahanga. By’umwihariko tukaba twarinjije imisoro n’amahoro bigera kuri Miliyari 597.7 ugereranyije na Miliyari 602.2 twateganyaga kwinjiza.

12.  Naho kubijyanye n’uburyo amafaranga yari ateganyijwe gukoreshwa mu ngengo y’imari hagati y’ukwezi kwa Nyakanga n’Ukuboza 2016, imibare y’agateganyo dufite igaragaza ko twakoresheje mu ngengo y’imari amafaranga agera kuri Miliyari 874.2 z’amafaranga y’u Rwanda, ugereranyije na Miliyari 889.9 twateganyaga gukoresha. Muri rusange iri gabanuka ry’amafaranga yari ateganyijwe gukoreshwa rikaba ryaratewe ahanini n’imishinga yatinze gutangira, harimo cyane cyane iyo mu bikorwaremezo. 
13.  Ni muri urwo rwego icyuho mu ngengo y’imari kugera mu mpera z’ukwezi k’Ukuboza 2016 cyageraga kuri Miliyari 110.8 z’amafaranga y’u Rwanda twari twiteze.

C. IBIKUBIYE MU MUSHINGA W’ITEGEKO RIHINDURA KANDI RYUZUZA ITEGEKO N° 31/2016 RYO KU WA 30/06/2016 RISHYIRAHO INGENGO Y’IMARI YA 2016/2017

Nyakubahwa Perezida w’Umutwe w’Abadepite;
Ba Nyakubahwa ba Visi-Perezida;
Ba Nyakubahwa Badepite;

14.  Nyuma yo kubagezaho uko Ingengo y’Imari yatowe n’Inteko ishinga amategeko yashyizwe mu bikorwa hagati y’ukwezi kwa Nyakanga n’Ukuboza 2016, munyemerere mbagezeho ibikubiye mu mushinga w’Itegeko rihindura kandi ryuzuza itegeko rigena Ingengo y’Imari ya Leta mu mwaka wa 2016/17.

15. Impinduka z’ingenzi zikubiye muri uyu mushinga w’itegeko rihindura kandi ryuzuza itegeko N°31/2016 ryo kuwa 30/06/2016 rigena ingengo y’imari ya Leta y’umwaka wa 2016/2017 ni izi zikurikira:
· Kongera mu ngengo y’imari amafaranga agera kuri Miliyari 3.9 z’amafaranga y’u Rwanda azaturuka mu misoro kubera umubare w’abasoreshwa wiyongereye ndetse n’ingamba twashyizeho zigamije kunoza ubwakirizi bw’imisoro cyane cyane umusoro ku nyongeragaciro (VAT) zikomeje kubyara umusaruro;
· Kuvana mu nkunga z’amahanga zari mu ngengo y’imari yari yatowe amafaranga agera kuri Miliyari 38.8 z’amafaranga y’u Rwanda ahanini kubera inkunga zitangwa n’Ikigega cya Global Fund zagabanutse kuva kuri Miliyari 94.4 yari yemejwe kugera kuri Miliyari 49.1;
· Gushyira mu Ngengo y’Imari amafaranga duteganya kwinjiza aturutse mu kugurisha imigabane ya Leta muri Banki ya I&M Bank Rwanda;
· Gusaranganya amafaranga mu ngengo y’imari ku bikorwa bishya harimo kwagura ibikorwa bya RWANDAIR, kohereza ingabo mu bikorwa byo kubungabunga amahoro n’umutekano hirya no hino ku isi, Umushinga wo kubaka ikibuga cy’Indege cya Bugesera n’ibind;
· Ndetse no kugenera Ingengo y’Imari Ibigo bishya biherutse gushyirwaho bisimbura Ikigo cyari gishinzwe Umutungo Kamere (Rwanda Natural Resources Authority), kugira ngo bibashe kurangiza inshingano zabyo 

16. [bookmark: OLE_LINK1][bookmark: OLE_LINK2] Kubera izi mpamvu maze kugaragaza, tukaba dusaba ko Ingengo y’Imari ya 2016/17 yavugururwa ikava  kuri miliyari 1,949.4 z’amafaranga y’u Rwanda  ikagera kuri miliyari 1,954.2 z’amafaranga y’u Rwanda, bisobanurako muri rusange yiyongeraho agera kuri Miliyari 4.9 z’amafaranga y’u Rwanda.  Iyi nyongera ikaba isaranganyijwe mu byiciro bitandukanye by’ingengo y’imari.


Nyakubahwa Perezida w’Umutwe w’Abadepite;
Ba Nyakubahwa ba Visi-Perezida;
Ba Nyakubahwa Badepite;

17.  Muri rusange ivugurura ry’Ingengo y’imari rirareba uburyo amafaranga ateganyijwe kwinjizwa ndetse n’ibikorwa azakoreshwamo. 
Amafaranga akomoka imbere mu gihugu, ateganyijwe kwiyongera kuva kuri Miliyari 1,182.4 kugera kuri Miliyari 1,186.3 z’amafaranga y’u Rwanda, bivuze ko aziyongeraho agera kuri Miliyari 3.9 z’amafaranga y’u Rwanda.  

18. Inkunga ziva mu mahanga zizagabanuka kuva kuri Miliyari 365.3 z’amafaranga y’u Rwanda kugera kuri Miliyari 326.6, bivuze ko zizagabanukaho agera kuri Miliyari 38.8 z’amafaranga y’uRwanda ahanini bitewe n’igabanuka ry’inkunga zitangwa n’Ikigega cya Global Fund. 

19. Inguzanyo ziva mu mahanga zikaziyongera kuva kuri Miliyari 367.7 z’amafaranga y’u Rwanda kugera kuri Miliyari 375.1, bivuze ko ziziyongeraho agera kuri Miliyari 7.4, ahanini bitewe n’imishinga yo mu rwego rw’ubuhinzi iziyongera.

20. Kubijyanye n’uburyo amafaranga azakoreshwa, impinduka z’ingenzi tubagezaho harimo guhindura uburyo amafaranga asaranganyijwe mu bikorwa ndetse n’imishinga bitandukanye. 

21. Ni muri urwo rwego amafaranga yiyongereye mu ngengo y’Imari yasaranganyijwe ku buryo bukurikira:
(a) Ingengo y’imari isanzwe izava kuri Miliyari 945.7 igere kuri Miliyari 993.6, bivuze ko yiyongeraho agera kuri Miliyari 47.9. Iyi nyongera ikazafasha mu bikorwa by’ingenzi bikurikira:
· Miliyari 24.5 zizakoreshwa mu kohereza ingabo mu bikorwa byo kubungabunga amahoro n’umutekano hirya no hino ku isi;
· Miliyari 8 zizafasha mu kwishyura agahimbazamusyi k’abarimu (performance bonus), kubazamura mu ntera (horizontal promotion) no gushyira mu myanya abarimu bashya, kuziba icyuho mu mishahara y’abasirikari, abapolisi ndetse n’izindi nzego za Leta zitandukanye zavuguruwe;
· Miliyari 4.9 aziyongera ku yari agenewe gutunga abagororwa;
· Miliyari 1.8 azakoreshwa mu bikorwa by’ibaruramibare bitandukanye biduha imibare ikoreshwa mu igenamigambi;
· Miliyari 1 izongerwa Komisiyo y’Amatora mu rwego rwo gutegura amatora ya Perezida wa Repubulika.

(b) Ingengo y’imari y’iterambere izava kuri Miliyari 785.7 igere kuri Miliyari 777.9, bivuze ko izagabanukaho agera kuri Miliyari 7.8 z’amafaranga y’u Rwanda. Muri rusange nubwo bigaragara ko ingengo y’imari y’iterambere izagabanuka, ibi biraterwa ahanini n’igabanuka ry’inkunga z’Ikigega cya Global Fund navuze haruguru. Indi mishinga y’iterambere ntabwo izagabanyirizwa amafaranga, ndetse imwe muriyo ikaba yarongerwe ingengo y’imari ku buryo bukirikira:
· Miliyari 5 zongerewe ikigo cya RTDA agenewe kwishyura imisoro ijyanye no kubaka imihanda itandukanye ndetse na Miliyari 1.5 agenewe kwishyura ingurane (Expropriation) ku baturage bafite ibikorwa byangijwe no gukora imihanda;
· Miliyari 2.7 yongerewe Ikigo gishinzwe Ingufu z’amashanyarazi EDCL mu rwego rwo kwishyura imisoro ku mishinga itandukanye ndetse no kwihutisha imirimo yo kubaka imiyoboro y’amashanyarazi yatangiye;
· Miliyari 2.5 yongerewe MINAGRI mu mushinga wo guhunika imyaka (National Stretegic Food Reserves);
· Miliyari 1.3 yongerewe MINIRENA mu mushinga wo gukomeza ubushakashatsi ku mutungo kamere twaba dufite mu butaka bwacu (Oil&Gas Exploration Project);
· Miliyoni 700 yongerewe Ikigo cya RAB agenewe kurangiza imirimo yo kubaka Valley Dams mu Ntara y’Iburasirazuba;
· Miliyoni 420 zongerewe CNLG agenewe kwihutisha umushinga wo kubika inyandiko z’inkiko Gacaca ku buryo bw’Ikoranabuhanga.

(c)Ingengo y’Imari yagenewe Ishoramari rya Leta (Net lending) izava kuri Miliyari 121.4 igere kuri Miliyari 142.3 mu ngengo y’imari ivuguruye. Amafaranga yiyongeramo asarangayijwe ku buryo bukurikira:
·  Inyongera ingana na Miliyari 24 yahawe RWANDAIR mu rwego rwo kwagura ibikorwa by’ubucuruzi harimo kongera indege;
· Miliyari 11.5 yatanzwe nk’icyiciro cya mbere cyo kwishyura imigabane Leta ifite mu mushinga wo kubaka Ikibuga cy’Indege cya Bugesera;



Nyakubahwa Perezida w’Umutwe w’Abadepite;
Ba Nyakubahwa ba Visi-Perezida;
Ba Nyakubahwa Badepite;

22.  Mu gusoza, munyemerere mbabwire ko mu kuvugurura uyu mushinga w’Ingengo y’Imari ya 2016/17 hitawe ku isaranganywa ry’amafaranga hagati y’Ibikorwa ndetse n’inzego hashingiwe ku mihindagurikire y’ibyari byateganyijwe kandi ibi bikaba byarumvikanyweho n’inzego zose bireba. Uburyo ayo mafaranga yagiye asaranganywa murabisanga ku migereka twaboherereje. Hari ibindi bisobanuro bikenewe, twabishyikiriza Komisiyo mu gihe izaba isesengura uyu mushinga. 

23. Tukaba twongeye kandi kubashimira mu izina rya Guverinoma umwanya mwaduhaye wo kubasobanurira ishingiro ry’uyu umushinga w’itegeko rihindura kandi ryuzuza itegeko N°31/2016 ryo kuwa 30/06/2016 rigena ingengo y’imari ya Leta y’umwaka wa 2016/2017 ndetse tunabasaba kuwushyigikira.

Murakoze!

